Uvaženi gosti, matičarke i matičari, dame i gospodo,

postavljanjem ove spomen-ploče želimo zahvaliti generacijama domoljuba, jezikoslovaca, književnika i intelektualaca kojima je hrvatski jezik bio na srcu, a ideja o hrvatskoj jezičnoj samosvijesti sastavnicom osmišljavanja kulturnog i nacionalnog identiteta.

Našu zahvalu zaslužuju Radna skupina za izradu Nacrta zakona o hrvatskom jeziku, sva upravna tijela Matice hrvatske, koja su jednoglasno i jednodušno stala iza prijedloga Zakona, brojni Matičari, intelektualci i institucije, Vlada Republike Hrvatske, koja je doradila Nacrt zakona, te Hrvatski sabor, sve parlamentarne stranke i svi zastupnici koji su donijeli ovaj zakon.

Podsjećam da je 26. siječnja 2024. čak 95 saborskih zastupnika podiglo ruku za ovaj zakon, dok ih je 14 bilo suzdržano.

Bio je to jedan od onih rijetkih trenutaka kada smo mogli osjetiti radost zbog naše sloge, kada je naše zajedništvo bilo iznad stranačkih i interesnih podjela.

Samo dva mjeseca potom na prijedlog Matice hrvatske i Družbe „Braća Hrvatskoga Zmaja“ išli smo s prijedlogom da se iduća godina proglasi Godinom obilježavanja 1100. obljetnice Hrvatskoga Kraljevstva.

Na našu radost, taj je prijedlog usvojen jednoglasno i za njega je glasalo svih 127 nazočnih saborskih zastupnika. Matica hrvatska i u budućnosti želi graditi hrvatsko zajedništvo nadilazeći sve naše uzajamne podjele.

Donošenje ovog modernog zakona bio je trenutak naše ljubavi prema svome jeziku, ali i jamstvo da će se o njemu institucionalno skrbiti u budućnosti.

Odluka da hrvatski pravni stručnjak svjetskog ugleda gospodin Mirjan Damaška dobije tu čast da otkrije spomen-ploču dokaz je da nećemo zaboraviti one istaknute pojedince iz našeg naroda, koji su svojom hrabrošću, znanjem i radnim postignućima afirmirali našu domovinu diljem svijeta.

Matica hrvatska i u budućnosti će, kao i protekle 182 godine, ostati posvećena skrbi za hrvatski jezik i hrvatsku književnost. Na ovom istom mjestu nalazi se i spomen-ploča u čast slavne Deklaracije o nazivu i položaju hrvatskog književnog jezika iz 1967. godine kao trajni podsjetnik na domoljube i hrvatske intelektualce koji su prije 57 godina u okrilju Matice hrvatske pokušali ostvariti hrvatski san o jezičnoj samobitnosti. Uvjeren sam da će i u budućnosti Matica hrvatska ostati posvećenom njegovanju kulture sjećanja nasuprot kulturi zaborava. Svima vama koji ste odvojili vrijeme kako biste uveličali ovaj događaj najtoplije zahvaljujem na dolasku.